**Για μια ακόμη φορά μας αξίωσε ο Θεός και η Παναγία, που με τη Σκέπη της προστατεύει πάντα την πατρίδα μας, να τιμήσουμε στον μικρό μας ακριτικό τόπο την επέτειο του σθεναρού «ΟΧΙ» που έδωσε ο λαός μας απέναντι στο φρικτό τέρας του φασισμού και του ναζισμού που είχε ήδη εξαπλωθεί σε ολόκληρη την Ευρώπη. Με αυταρχισμό και θράσος ο ιταμός κατακτητής είχε την αξίωση από τη μικρή Ελλάδα να υποκύψει μπροστά στη δύναμη του Άξονα και να επιτρέψει την ελεύθερη διέλευση του ιταλικού στρατού από τα ελληνικά χώματα, με σκοπό την προώθησή του προς την Αφρική. Ήταν λοιπόν εκείνο το ΟΧΙ του Ιωάννη Μεταξά, ως απάντηση στον Ιταλό πρέσβη Εμαννουέλε Γκράτσι τα ξημερώματα της 28ης Οκτωβρίου του 1940 που υιοθετήθηκε με περηφάνια ως το σύνθημα όλων των Ελλήνων και που έγραψε με χρυσά γράμματα το «Έπος του Σαράντα».**

**Είναι αξιοσημείωτο πως ένας μη επιλεγμένος από τον λαό ηγέτης, ένας δικτάτορας, εξέφρασε με τον καλύτερο τρόπο το λαϊκό αίσθημα, την αναντίρρητη άρνηση του ελληνικού λαού, που σε όλη τη διάρκεια της μακραίωνης ιστορίας του έδειξε πως δεν συνηθίζει να προσκυνά. Σύσσωμο το ελληνικό έθνος κι από αλύτρωτες ακόμη ελληνικές περιοχές βιώνει το ΟΧΙ με λόγια και πράξεις, με διαγγέλματα και αίμα...Στην Πίνδο ο Έλληνας στρατιώτης γράφει ιστορία και υψώνει το ανάστημά του απέναντι στις τεράστιες στρατιωτικές δυνάμεις του εχθρού. Η Ελληνίδα γυναίκα, αδερφή, μάνα κρατά την αναπνοή της και βοηθά με όλους τους τρόπους. Όπως γράφει ο Νικηφόρος Βρεττάκος: “*Στης ιστορίας το διάσελο όρθιος ο γιος πολέμαγε κι η μάνα κράταε τα βουνά, όρθιος να στέκει ο γιος της”***

 **Η ημερομηνία επίθεσης που επιλέχτηκε από τον Μουσολίνι δεν ήταν τυχαία. Η 28 Οκτωβρίου 1940 αποτελούσε την επέτειο της επικράτησης του φασισμού στην Ιταλία, γιατί ήταν σίγουρος πως θα επικρατούσε μέχρι τις 4 Νοεμβρίου που αποτελούσε την επέτειο της νίκης της Ιταλίας στον Α παγκόσμιο Πόλεμο κι έτσι φανταζόταν πως θα πανηγύριζε τη διπλή της νίκη. Η ήττα του όμως στον ελληνοϊταλικό πόλεμο ήταν εξευτελιστική. Υποστήριξε πως υπαίτιοι για την ήττα του ήταν οι δύσκολες καιρικές συνθήκες και η μορφολογία του εδάφους… συνθήκες όμως δεν εμπόδισαν τον ελληνικό στρατό να επιτελέσει το θαύμα του. Η ειδοποιός διαφορά ήταν πως ο ελληνικός στρατός δεν βασιζόταν στα όπλα του, αλλά στις αξίες του που επικεντρώνονταν στο ΜΑΧΟΥ ΥΠΕΡ ΠΙΣΤΕΩΣ ΚΑΙ ΠΑΤΡΙΔΟΣ. Σε ένα κόσμο που είχε υποταχθεί πολύ γρήγορα στην αλλοφροσύνη και στο σκοτάδι του ολοκληρωτισμού, της ανελευθερίας και της μαζικής καταστροφής, η ελληνική εποποιία του Σαράντα ήταν ένα θαύμα. Όλοι οι ηγέτες του κόσμου, ακόμη και ο Χίτλερ, αναγνωρίζουν το μεγαλείο της Ελλάδας. Το πιο ωραίο κείμενο έχει γραφεί από τον Βρετανό Κόμπτον Μακένζυ στο βιβλίο του «Άνεμος Ελευθερίας»:**

***«Σε μια κορυφή της Πίνδου ας υψωθεί τεράστιος ναός Δωρικού ρυθμού, η στέγη του οποίου θα καλύψει τα οστά του έλληνα Άγνωστου Στρατιώτη που άφησε την τελευταία πνοή στα χιόνια της Αλβανίας μαχόμενος για την ελευθερία και την ακεραιότητα της πατρίδας του.***

***Η αύρα των γύρω του ναού βουνών ας συγκεντρώνει πάντοτε σε μια ατέλειωτη παρέλαση ολόκληρη τη θεωρία των απανταχού ηρώων Άγγλων, Αμερικανών, Ρώσων, Πολωνών, Ελεύθερων Γάλλων, Ολλανδών, Βέλγων, Νορβηγών και στην κεφαλή της παράταξης ας τεθεί ένας Έλληνας πολεμιστής, το γνησιότερο παιδί της λευτεριάς, του οποίου η κραυγή «ΑΕΡΑ ΑΕΡΑ» θα αντηχεί πάντοτε πάνω από τις θάλασσες και τα βουνά».***

**Οι Έλληνες όμως δεν αγωνίζονται μόνο με τις πράξεις τους, αλλά και με τον λόγο τους. Οι πνευματικοί άνθρωποι της εποχής, ονόματα σημαντικά στέλνουν διάγγελμα στους πνευματικούς ηγέτες της Ευρώπης στις 10/11/1940 όπου παρουσιάζουν την ουσία του πολέμου του 40 ως αγώνα εθνικού, ηθικού και αντιφασιστικού. Γράφουν:**

**“Είναι δύο εβδομάδες τώρα, που μ’ ένα τελεσίγραφο μοναδικό στα διπλωματικά χρονικά των εθνών, για το περιεχόμενο, την ώρα και τον τρόπο που το παρουσίασαν, η Ιταλία κάλεσε την Ελλάδα να της παραδώσει τα εδάφη της, να αρνηθεί την ελευθερία της και να κατασπιλώσει την τιμήν της.**

**Οι Έλληνες δώσαμε, στην ιταμή αυτή αξίωση της φασιστικής βίας, την απάντηση που επέβαλαν τριών χιλιάδων ετών παραδόσεις, χαραγμένες βαθιά στην ψυχή μας, αλλά και γραμμένες στην τελευταία γωνιά της ιερής μας γης, με το αίμα των μεγαλυτέρων ηρώων της ανθρώπινης ιστορίας. Και αυτή τη στιγμή, κοντά στο ρεύμα του Θυάμιδος και στις χιονισμένες πλαγιές της Πίνδου και των μακεδονικών βουνών πολεμούμε, τις περισσότερες φορές με τη λόγχη, αποφασισμένοι να νικήσουμε ή να πεθάνουμε μέχρις ενός.**

**Σ’ αυτόν τον άνισο και σκληρότατο, αλλά και πεισματώδη αγώνα, που κάνει τον λυσσασμένο επιδρομέα να ξεσπάζει κατά των γυναικών, των γερόντων και των παιδιών, να καίει, να σκοτώνει, να ακρωτηριάζει, να διαμελίζει τους πληθυσμούς στις ανοχύρωτες κι άμαχες πόλεις μας και στα ειρηνικά χωριά μας, έχουμε το αίσθημα ότι δεν υπερασπιζόμαστε δική μας μόνον υπόθεση: Ότι αγωνιζόμεθα για τη σωτηρία όλων εκείνων των Υψηλών αξιών που αποτελούν τον πνευματικό και ηθικό πολιτισμό, την πολύτιμη παρακαταθήκη που κληροδότησαν στην ανθρωπότητα οι δοξασμένοι μας πρόγονοι και που σήμερα βλέπουμε να απειλούνται από το κύμα της βαρβαρότητος και της βίας. Ακριβώς αυτό το αίσθημα εμπνέει το θάρρος σε εμάς τους Έλληνες διανοουμένους, τους ανθρώπους του πνεύματος και της τέχνης, ν’ απευθυνθούμε στους αδελφούς μας όλου του Κόσμου, για να ζητήσουμε όχι την υλική αλλά την ηθική βοήθειά τους: Ζητούμε την εισφορά των ψυχών, την επανάσταση των συνειδήσεων, την εργασία, το κήρυγμα, την άμεση επίδραση, παντού όπου είναι δυνατόν, την άγρυπνη παρακολούθηση και την ενέργεια για έναν καινούργιο πνευματικό Μαραθώνα που θα απαλλάξει τα δυναστευόμενα Έθνη από τη φοβέρα της πιο μαύρης σκλαβιάς που είδε ποτέ ο κόσμος. Όταν μια τέτοια επανάσταση συντελεσθεί, η Νίκη θα στεφανώσει το μέτωπο και του τελευταίου, του πιο ταπεινού εργάτη.**

**Με τη μεγάλη και σταθερή αυτή ελπίδα, σας στέλνουμε τον αδελφικό μας χαιρετισμό:**

*Κωστής Παλαμάς, Σπύρος Μελάς, Άγγελος Σικελιανός, Γεώργιος Δροσίνης, Σωτήριος Σκίπης, Δημήτριος Μητρόπουλος, Κ. Δημητριάδης, Νικόλαος Βέης, Κ. Παρθένης, Ιωάννης Γρυπάρης, Γιάννης Βλαχογιάννης, Στράτης Μυριβήλης, Κώστας Ουράνης, Μιλτιάδης Μαλακάσης, Γρηγόριος Ξενόπουλος, Αλέξανδρος Φιλαδελφεύς, Αρίστος Καμπάνης****.”***

**Τι συνέβη λοιπόν στο πέρασμα των 82 χρόνων που μας χωρίζουν από το ηρωικό ΟΧΙ των προγόνων μας; Ποια στοιχεία της ιδιοπροσωπίας μας και της ταυτότητάς μας έχουμε χάσει; Πώς η σημερινή μας δημοκρατία δεν εκφράζει πια το φρόνημα του λαού και γίνεται πιο αυταρχική από την τότε δικατορία;**

**Γιατί τα ΟΧΙ μας γίνανε ΝΑΙ…**

**Γιατί είπαμε ναι στην καταπάτηση της ιστορίας μας, από φόβο μήπως δείξουμε ρατσισμό στους άλλους λαούς…γιατί είπαμε ναι στην απομάκρυνση από την πίστη μας από φόβο μήπως φανούμε ασεβείς στις άλλες θρησκείες… γιατί είπαμε ναι στην απαξίωση της παράδοσής μας, γιατί δεν είχε θέση στην ενωμένη Ευρώπη των λαών…γιατί είπαμε ναι σε ό,τι μας ζητούσαν τα παιδιά μας, από την ανασφάλειά μας, μήπως μας κατηγορήσουν πως δεν τα αγαπάμε…γιατί είπαμε όχι στην προσπάθεια και στον αγώνα, από φόβο μήπως χάσουμε την καλοπέρασή μας… γιατί είπαμε ναι στη χαλαρή ηθική ζωή, από φόβο μήπως μας χαρακτηρίσουν οπισθοδρομικούς… γιατί είπαμε ναι στην υποδούλωση, από φόβο μήπως χάσουμε τη ζωή μας…γιατί είπαμε ναι στον εαυτό μας, από φόβο μήπως τον θυσιάσουμε για κάτι ανώτερο από το άτομό μας. …γιατί σταματήσαμε να σκεφτόμαστε κι αφήσαμε άλλους να σκέφτονται για μας, από φόβο μήπως ανακαλύψουμε την αλήθεια… Γιατί τα δεχτήκαμε όλα αδιαμαρτύρητα…**

**Τώρα πια ξέρουμε, τώρα πια βλέπουμε τα αποτελέσματα των όχι που έγιναν ναι…Όλα αυτά τα ναι που τεχνηέντως εμποτίστηκαν στις συνειδήσεις των παιδιών μας και που πολλές φορές θελημένα ή αθέλητα γίναμε συνεργοί σ’ αυτό, απομάκρυναν τα παιδιά μας από την ιστορίας μας, από την παράδοση και τα ιδανικά μας. Πώς να αγωνιστεί κάποιος για κάτι που του είναι άγνωστο, για κάτι που δεν το νιώθει αναπόσπαστο κομμάτι της ύπαρξής του; Είναι αλήθεια πως από την ελευθερία δεν μπορείς να** κόψεις ούτε ένα κομματάκι, γιατί, αμέσως, όλη η ελευθερία συγκεντρώνεται μέσα σε αυτό το κομματάκι!»… Και τι απομένει έπειτα ή – ακριβέστερα – τι θα επιτρέψουμε να απομείνει από αυτή;…

Παρόλα αυτά είμαι αισιόδοξη, αλλά κι αυτή την αισιοδοξία την αντλώ από την πίστη στα ιδανικά για τα οποία θυσιάστηκαν οι πρόγονοί μας…Χρειάζεται μόνο ένα πράγμα όπως λέει κι ο ποιητής…

«Είν’ αρκετό να πούμε όλοι

από μια φορά στη ζωή μας

ένα «όχι».

(Κ. Μόντης)